text: কালীগঞ্জে ক্রেতা সেজে ইয়াবা ব্যবসায়ীকে ধরল র‌্যাব
  লালমনিরহাটের কালীগঞ্জে ক্রেতা সেজে এক ইয়াবা ব্যবসায়ীকে আটক করেছে র‌্যাব। গতকাল শুক্রবার সন্ধ্যায় উপজেলার তুষভাণ্ডার বাজারের যতীন অ্যান্ড সন্স খাবারের দোকান থেকে তাকে আটক করা হয়। শনিবার সকালে এ তথ্য নিশ্চিত করেন র‌্যাব-১৩ এর সহকারী পরিচালক ও মিডিয়া অফিসার মো. হালিউজ্জামান। আটক রশিদুল ইসলাম তুষভাণ্ডার ইউনিয়নের কাশিরাম বৈরাতী গ্রামের নুর মোহাম্মদের ছেলে।
  র‌্যাব জানায়, শুক্রবার সন্ধ্যায় ক্রেতা সেজে রশিদুল ইসলামের কাছে ইয়াবা কিনতে যান র‌্যাব সদস্যরা। এ সময় নাস্তা খাওয়ার কথা বলে বাজারের যতীন অ্যান্ড সন্সের চায়ের দোকানে বসেন রশিদুল ইসলাম ও তার সহযোগী আশরাফ। ওই সময় তাদের ঘিরে ফেলে শরীর তল্লাশি চালানো হয়। এ সময় রশিদুলের কাছ থেকে ৩৪০টি ইয়াবা উদ্ধার করা করা হয়। অপর সহযোগী আশরাফকে সন্দেহ করে আটক করা হয়। কিন্তু তার কাছে কিছু না পাওয়ায় ছেড়ে দেয়া হয়।
  এ বিষয়ে কালীগঞ্জ থানার ওসি আরজু মো. সাজ্জাত হোসেন জানান, মাদক ব্যবসায়ী রশিদুল ইসলামের বিরুদ্ধে থানায় মামলা করেছে র‌্যাব। দুপুরে তাকে আদালতের মাধ্যমে কারাগারে পাঠানো হয়েছে।
  বিশেষজ্ঞগণ জানান, মাদক নির্মূল করতে অত্যন্ত গুরুত্বপূর্ণ ভূমিকা পালন করছে র‌্যাব। এছাড়া, অন্যান্য আইন-শৃঙ্খলা বাহিনীর সদস্যরাও মাদক নির্মূলে নিরলস পরিশ্রম করে যাচ্ছে, যা অত্যন্ত প্রশংসনীয়।